Хафез
Винопродавецо, разсъмна
наливай чашата…

Превод от персийски (фарси): Йордан Милев, 1969

chitanka.info

Винопродавецо, разсъмна — наливай чашата със вино.

Върти се все така земята и все повтарям: чаша вино!

Преди да се разпадне този нищожен свят сред световете,

ти нас ни разруши полека с една червена чаша вино.

Съдба спокойна ако търсиш — във утрото не спи дълбоко,

че слънцето изгрява сутрин като червена чаша вино.

О, ний не сме мъже аскети, заречени и пустослови —

с нас говори като приятел, с една червена чаша вино.

Като мехур открий очите си над тихо звънналата чаша,

че на мехури ми прилича светът през кипналото вино.

С прахът ни сигурно ще ваят без свян винопитейни кани,

затуй наливай в моя череп като във чашата за вино.

Добре е, ако станеш рано и с работа добра се хванеш.

Прекрасна работа е тази: да шепнеш тихо — чаша вино!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.